ເກີດການສູ້ລົບກັນໜັກ ໃນ ກຸງ Damascus (ສະໄລດ໌)
ບັນດາ​ນັກ​ເຄື່ອນ​​ໄຫວ​ລາຍ​ງານ​ວ່າ ​ໄດ້​ເກີດ​ການ​ສູ້​ລົບ​ກັນ ຢູ່​ໃນ​ຫຼາຍໆ​ຄຸ້ມ ຮວມ​ທັງ​ການຍິງ​ປືນ​ໃຫຍ່​ຖະຫລົ່ມ​ແລະການ​ບຸກ​ຄົ້ນ​​ເຣືອນ​ແຕ່​ລະຫຼັງ ​ໃນ​ຄຸ້ມ Daraya.
ກໍາລັງລັດຖະບານຊີເຣຍ ໄດ້ທໍາການສູ້ລົບກັບພວກກະບົດໃນ ກຸງ Damascus ໃນວັນພະຫັດມື້ນີ້ ໃນຂະນະທີ່ລັດຖະບານ ຂອງປະທານາທິບໍດີ Basha al-Assad ພວມຕໍ່ສູ້ເພື່ອຂັບໄລ່ ກໍາລັງຂອງຝ່າຍຄ້ານ ໃຫ້ອອກໄປຈາກນະຄອນຫລວງຂອງຊີເຣຍ ບັນດານັກເຄື່ອນໄຫວລາຍງານວ່າ ໄດ້ເກີດການສູ້ລົບກັນຢູ່ໃນຫຼາຍໆຄຸ້ມ ຮວມທັງການຍິງປືນໃຫຍ່ຖະຫລົ່ມແລະການບຸກຄົ້ນເຣືອນແຕ່ລະຫຼັງໃນຄຸ້ມ Daraya ທີ່ຕັ້ງຢູ່ໃນເຂດພາກຕາເວັນ ຕົກສຽງໃຕ້ຂອງນະຄອນຫຼວງ ອົງການສີ້ງຊອມສິດທິມະນຸດທີ່ມີສຳນັກງານຢູ່ອັງກິດ ກ່າວຕໍ່ວີໂອເອວ່າ ຢ່າງນ້ອຍ 35 ຄົນໄດ້ຖືກສັງຫານທີ່ກຸງ Damascus ໃນວັນພຸດວານນີ້ ພວກຊາວ ບ້ານກ່າວວ່າ ໄດ້ມີການສູ້ລົບກັນຮ້າຍແຮງສຸດນັບຕັ້ງແຕ່ທະຫານໄດ້ເຂົ້າຢຶດຄືນ ເອົາເຂດທີ່ພວກກະບົດຄວບຄຸມນັ້ນ ທີ່ນະຄອນນີວຢ້ອກ ຫົວໜ້າການເມືອງ ຂອງອົງການສະຫະປະຊາຊາດ ທ່ານ Jeffrey Feltman ກ່າວຕໍ່ສະພາຄວາມໝັ້ນຄົງວ່າ ສະຫະປະຊາຊາດເຫັນວ່າ ສະພາບການດ້ານມະນຸດສະທໍາໃນຊີເຣຍ ພວມຊຸດໂຊມລົງຢ່າງວ່ອງໄວ ເປັນທີ່ “ໜ້າວິຕົກ ” ທ່ານກ່າວວ່າປະມານ 2 ລ້ານ 5 ແສນຄົນກໍາລັງຕ້ອງການຄວາມຊ່ວຍເຫລືອດ້ານມະນຸດສະທໍາ ໃນຂະນະທີ່ພວກບໍ່ມີທີ່ພັກພາອາໄສ ແລະການຫລັ່ງໄຫລຂອງພວກອົບພະຍົບ ເຂົ້າສູ່ປະເທດເພື່ອນບ້ານ ພວມມີຈຳນວນເພີ່ມ ຂຶ້ນ ຜູ້ປະສານງານການຊ່ວຍເຫລືອສຸກເສີນຂອງອົງການສະຫະປະຊາຊາດ ທ່ານນາງ Valerie Amos ທີ່ໄດ້ເດີນທາງໄປຊີເຣຍ ໃນອາທິດແລ້ວ ກ່າວວ່າ ເດືອນແລ້ວນີ້ ອົງການສະຫະປະຊາຊາດ ໄດ້ໃຫ້ການຊ່ວຍເຫລືອດ້ານອາຫານ ຫລາຍກວ່າ 820 000 ຄົນທົ່ວຊີເຣຍ ທ່ານນາງ ຍັງກ່າວອີກວ່າ ສະພາບດ້ານມະນຸດສະທໍາຢູ່ທີ່ນັ້ນ ໄດ້ຊຸດໂຊມລົງ ຢ່າງຮ້າຍແຮງ ນັບຕັ້ງແຕ່ທ່ານນາງໄດ້ໄປ ຢ້ຽມຢາມຄັ້ງກ່ອນ ໃນເດືອນມີນາ